બેજેટમાં લોન્ગ ટર્મ કેપિટલ ગેઈન પર ૧૦ ટકા ટેક્સની નાણાં મંત્રી જેટલીની જાહેરાતને પગલે આ વર્ષના બજેટથી રોકાણકાર વર્ગને ભારે નિરાશા સાંપડી છે. તેમજ શુક્રવારે યુએસ માર્કેટમાં ભારે ગાબડાં પડતા તેમજ સોમવારે એશિયન બજારોમાં એક ટકા સુધીના ગેપ ડાઉન ઓપનિંગને પગલે સોમવરારે ખુલતામાં સેન્સેક્સ ૫૦૦ પોઈન્ટથી વધુ ગગડ્યો હતો. એનએસઈ નિફ્ટી આંક પણ ૧૦,૬૦૦ સુધીના નીચેના સ્તરે ટ્રેડ થઈ રહ્યો હતો. જો કે નીચેના સ્તરેથી વેલ્યૂ બાઈંગને પગલે ૧૫-૨૦ મિનિટમાં બજારમાં રિકવરી જોવા મળી હતી અને સેન્સેક્સનો ૫૦૦ પોઈન્ટનો ઘટાડો ૨૫૦ પોઈન્ટ સુધી સિમિત રહ્યો હતો. બપોર બાદ બજારમાં વેચવાલી વકરતા સેન્સેક્સ ફરી ૪૨૦ પોઈન્ટ ગબડ્યો હતો જો કે કામકાજના અંતે ૩૧૦ પોઈન્ટ ઘટીને ૩૪,૭૫૭ પોઈન્ટની સપાટીએ બંધ રહ્યો હતો. આમ દિવસ દરમિયાન સેન્સેક્સમાં ૯૦૦ પોઈન્ટથી વધુની ઈન્ટ્રા-ડે ઊથલપાથલ જોવા મળી હતી. નિફ્ટી આંક ૧૦,૬૦૦ની નીચે ગબડ્યા બાદ ૯૪ પોઈન્ટ ઘટીને ૧૦,૬૬૬ના સ્તરે બંધ હતો.